Vier vas vir onwettige besit van perlemoenDie ses plastieksakke vol vars perlemoen waarop die polisie afgekom het. (Foto: ANA) Vier mans sal binnekort in ’n Kaapstadse hof verskyn vir die onwettige besit van perlemoen. Volgens kapt. FC van Wyk, woordvoerder van die polisie, is vier mans, onderskeidelik 33, 36, 38 en 40 jaar oud, Vrydagaand in hulle spore gestuit toe die polisie op inligting rakende perlemoen wat in ’n huis in Milnerton versteek en mee handel gedryf word, gereageer het. Die polisie het die huis in Molly Brownstraat deursoek waarna hulle op ses plastieksakke vol vars perlemoen afgekom het. Die polisie het ook op gereedskap wat gebruik word vir die voorbereiding van perlemoen beslag gelê. Dit geraamde waarde van die sakke perlemoen is nie in die stadium bekend nie, het Van Wyk gesê.